P r e d k l a d a c i a  s p r á v a

	Ministerstvo financií Slovenskej republiky predkladá na rokovanie vlády Slovenskej republiky návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 480/2000 Z. z., ktorým sa vydáva colný sadzobník na rok 2001 v znení nariadenia vlády Slovenskej republiky č. 23/2001 Z. z.

	Predkladaným materiálom sa zrušujú preferenčné colné sadzby na dovoz trstinového alebo repného cukru a chemicky čistej sacharózy v pevnom stave z Poľskej republiky. Uvedené opatrenie nadväzuje na nariadenie vlády Slovenskej republiky č. 166/2000 Z. z., ktorým sa na dovoz cukru z Poľskej republiky zaviedlo dočasné uplatňovanie zmluvných colných sadzieb (platné od 31. 5. 2000 do 31. 12. 2000).    

K takémuto postupu Slovenská republika pristúpila najmä z toho dôvodu, že v roku 1999 došlo k prudkému zvýšeniu dovozu cukru z Poľskej republiky. Jedným z faktorov stúpajúceho trendu dovozu  tejto komodity bola jej nízka cena, spôsobená mimo iného aj uplatňovaním nízkej preferenčnej colnej sadzby. Naviac vláda Poľskej republiky svojím nariadením od 1. januára 1999 zrušila preferenčnú colnú sadzbu na dovoz cukru zo Slovenskej republiky.

Efektívnosť zavedenia uplatňovania zmluvných colných sadzieb na dovoz cukru z Poľskej republiky posúdilo Ministerstvo pôdohospodárstva Slovenskej republiky a takúto informáciu predložilo na rokovanie vlády Slovenskej republiky. Vo vyhodnotení predmetného opatrenia Ministerstvo pôdohospodárstva SR uvádza, že už koncom roku 2000 mala byť vyjasnená  situácia  s cukrom  na  domácom  trhu,  a  to  zavedením  ochranného opatrenia voči všetkým krajinám s výnimkou Českej republiky (na podnet 
Slovenského cukrovarníckeho spolku – v zmysle zákona č. 214/1997 Z. z. o ochranných opatreniach pri dovoze). Nakoľko uvedený návrh je zatiaľ predmetom šetrenia Ministerstva hospodárstva SR a nadmerný dovoz cukru na priamu spotrebu, hlavne z Poľskej republiky, pretrváva, Ministerstvo pôdohospodárstva SR navrhlo opätovne zaviesť ochranné opatrenie voči dovozu poľského cukru. Vláda Slovenskej republiky materiál Ministerstva pôdohospodárstva Slovenskej republiky prerokovala a schválila dňa 15. 3. 2001. Výsledkom jej rokovania bolo uznesenie vlády SR č. 242, z ktorého pre ministerku financií vyplynula povinnosť predložiť na rokovanie vlády SR návrh nariadenia vlády SR, ktorým sa zavedie dočasná úprava colnej sadzby vo výške zmluvného cla na dovoz trstinového alebo repného cukru a chemicky čistej sacharózy, v pevnom stave (HS 1701), pôvodom z Poľskej republiky vo výške 59,5 %, okrem položky č. 1701 11 90, na ktorú sa uplatňuje zmluvné clo vo výške 68 %. Uvedená úloha sa predložením tohto návrhu nariadenia plní.    

Druhým opatrením, ktoré sa navrhuje zaviesť predloženým nariadením je otvorenie dočasných colných kvót na dovoz 120 000 hl bieleho vína a 80 000 hl červeného vína v nádobách nad 2 l pri dočasnej colnej sadzbe 25 %. 

Takýto krok sa navrhuje vzhľadom na niekoľkoročný deficit vína na ďalšie spracovanie v Slovenskej republike. Nedostatok tejto komodity vláda Slovenskej republiky v poslednom období riešila nariadeniami vlády Slovenskej republiky, ktorými sa novelizoval colný sadzobník. Takýmto spôsobom sa v roku 2000 otvorili dočasné colné kvóty na dovoz 190 000 hl vína, z toho 90 000 hl z čerstvého hrozna bez ohľadu na jeho farbu nariadením vlády SR č. 166/2000 Z. z. (táto kvóta bola vyčerpaná už koncom septembra 2000), 50 000 hl len červeného vína a 50 000 hl len bieleho vína nariadením vlády SR č. 368/2000 Z. z. (tieto kvóty boli vzhľadom na to, že sa začali realizovať až 8. novembra 2000 k 31. 12. 2000 vyčerpané na: 41,74 % - biele víno, 24,28 - červené víno). Aj napriek tomu však ku koncu roka 2000 ostával deficit vína na ďalšie spracovanie na rok 2001 v objeme cca 240 000 hl. 

Vzhľadom na existenciu colnej únie medzi Slovenskou republikou a Českou republikou bola požiadavka slovenskej strany na otvorenie colných kvót na dovoz vína prerokovaná s českou stranou. Táto k predloženému návrhu vyslovila kladné stanovisko. Na druhej strane však slovenská strana súhlasila s českou požiadavkou na otvorenie dočasnej colnej kvóty na dovoz vína v nádobách nad 2 l pri zníženej colnej sadzbe (25 %) na rok 2001 v objeme 350 000 hl. Za predpokladu zavedenia tejto kvóty Českou republikou a neodsúhlasenia predloženého návrhu vládou Slovenskej republiky bude hroziť dovoz vína z Českej republiky, a to nielen sudového na ďalšie spracovanie, ale najmä „hotového spotrebiteľského vína“, čím sa z tradičného exportéra kvalitného slovenského vína do Českej republiky môže stať importér vína z Českej republiky. 

Posledným opatrením, navrhovaným v tomto materiáli, je úprava momentálne platných dočasných colných kvót na dovoz obilia do Slovenskej republiky. Ide o kvóty na dovoz 100 000 ton pšenice ostatnej /HS 1001 90 99/, 200 000 ton jačmeňa ostatného          /HS 1003 00 90/ a 82 000 ton kukurice ostatnej /HS 1005 90 00/ bez cla, s platnosťou do     31. 5. 2001. Vláda Slovenskej republiky otvorenie týchto kvót prijala nariadením vlády SR    č. 23/2001 Z. z., ktorým sa mení a dopĺňa nariadenie vlády SR č. 480/2000 Z. z., ktorým sa vydáva colný sadzobník na rok 2001. Tieto kvóty sa na základe materiálu Ministerstva pôdohospodárstva Slovenskej republiky navrhujú upraviť takto:  
•	predĺžiť uplatňovanie dočasných colných kvót na dovoz 
-	100 000 ton pšenice a súraže ostatnej /HS 1001 90 99/ a
-	200 000 ton jačmeňa ostatného /HS 1003 00 90/ 
pri nulovej colnej sadzbe do 30. júna 2001, 

•	zvýšiť objem colnej kvóty na dovoz kukurice ostatnej /HS 1005 90 00/ pri nulovej colnej sadzbe z 82 000 ton na 160 000 ton a predĺžiť jej uplatňovanie do 30. septembra 2001.

Návrh nariadenia vlády Slovenskej republiky, ktorým sa mení a dopĺňa návrh nariadenia vlády SR č. 480/2000 Z. z., ktorým sa vydáva colný sadzobník na rok 2001 v znení nariadenia vlády SR č. 23/2001 Z. z. bol v rámci medzirezortného pripomienkového konania zaslaný na posúdenie vecne príslušným rezortom. K predloženému návrhu neboli z ich strany žiadne zásadné pripomienky. V rámci pripomienkovania materiálu odporučilo Ministerstvo hospodárstva SR návrh nariadenia doplniť o údaje skutočného čerpania dočasných colných kvót na dovoz vína do Slovenskej republiky. Na základe tohto návrhu Ministerstvo financií SR doplnilo materiál o údaje čerpania týchto kvót v roku 2000.